Mig miler de xiquets i xiquetes participen en l’Escola d’Estiu 2022
21 de juliol de 2022

Al voltant de 470 xiquets i xiquetes de l'Eliana estan participant, del 27 de juny al 29 de juliol, en una nova edició de l’Escola d’Estiu. Enguany el servei ha pogut oferir-se gratuïtament gràcies al  programa l'Eliana Concilia, finançat pel Ministeri d'Igualtat.

L'objectiu, com en altres ocasions, ha sigut oferir a les famílies elianeres una programació alternativa d'oci i entreteniment per als menors de 3 a 14 anys durant els matins de les vacances escolars al col·legi Verge del Carme, al Centre de Formació de Persones Adultes (EPA) i al Centre Sociocultural.

Entre les activitats que han desenvolupat es troben les basades en els Objectius de Desenvolupament Sostenible (ODS), tallers de cuina, dansa i música, expressió corporal, jocs d'aigua, divulgació científica, mobilitat sostenible, scaperoom, mindfulness o gestió del temps, a més del taller de teatre per a alumnat de 6 a 14 anys que organitza, anualment, la Regidoria d'Educació i Infància.

Salva Torrent, primer edil, ha valorat molt positivament que, per primera vegada, aquesta escola d'oci i diversió siga gratuïta gràcies a la subvenció del Govern d'Espanya i que, a més, ha permés ocupar a prop de 40 persones.